钦定古今图书集成/历象汇编/庶征典/第062卷 > 吴
## 钦定古今图书集成/历象汇编/庶征典/第062卷 > 吴

### 大帝太元元年八月朔大风江海涌溢

按《吴志孙权传》：“太元元年秋八月朔，大风，江海涌溢，
平地深八尺，吴高陵松柏斯拔，郡城南门飞落。”
按《宋书五行志》：“孙权太元元年八月朔，大风，江海涌
溢，平地水深八尺，拔高陵树二株，石碑蹉动，吴城两
门飞落。”按华核对：“役繁赋重，区瞀不叡之罚也。”明年，
权薨。

### 废帝建兴元年十二月朔丙申大风雷电

按：《吴志孙亮传》云云。

按《宋书五行志》：“孙亮建兴元年十二月丙申，大风震
电。是岁魏遣大众三道来攻，诸葛恪破其东兴军，二
军亦退。明年，恪又攻新城，丧众大半，还伏诛。”

### 景帝永安元年大风雾

按《吴志孙休传》：永安元年“十一月甲午，风四转五复，
蒙雾连日。”

按《宋书五行志》：“孙休永安元年十一月甲午，风四转
五，复蒙雾连日。是时孙𬘭一门五侯，权倾吴主，风雾
之灾，与汉五侯丁傅同应也。十二月丁卯夜，又大风，
发木扬沙。明日，𬘭诛。”